정조 13년
持平朴思機疏曰伏以臣地寒人微才短識拙千無一似百無一能而猥蒙我先大王鴻造待罪堂后由假爲實得以簪筆之職忝隨嘗藥之後昵侍前席瞻近尺五偏荷恩私實踰始望逮當我殿下嗣服之初亦嘗周歷郞署翺翔外臺涯分足矣志願叶矣榮路淸班夢想不到蟄伏田畝則徒切芹曝獻君之誠低徊京洛則實出犬馬戀主之心千萬不自意去年六月大政以臣初除景慕宮令旋拜司諫院正言臣聞命倘怳且感且涕隨牌例違特蒙恩遞仍伏見傳敎下者聖上記有微臣待罪堂后時事諭以熟見惜其沈屈分付銓曹使之留意數十字恩言至隆至渥臣奉讀未半感淚被面噫臣乃蒙聖聰之記有是豈臣夢寐之所及耶噫天地之育物本自無心而若其欲生枯槁之卉則不得不有心父母之保子何嘗忘懷而若其欲救待哺之兒則不得不加意殿下之於臣天地也枯槁而雨澤之父母也飢餓而抱哺之臣雖糜身粉骨不足爲絲毫之報殞首結草不足爲涓埃之效歸詑鄕里四字缺來伏京輦軍銜亦榮乃者又以臣爲司憲府持平臣尤五字缺知死所何敢爲尋常例讓之擧而不思竭蹶趨承之二字缺玆已隨牌詣闕以伸叩謝之忱循例傳啓以效分寸之責而二字缺感激罔措之中尤有所恐懼無地者臣之人地自來蔑蔑閑司冗官乃分之宜而恩數非常拔擢過分參下淸選無過堂后而臣旣冒據於前參上淸顯三字缺閣而臣又叨竊於後國家公器由臣玷辱福過之災理所必至臣之所恐懼者此也見今人才菀興俊彦林立如臣卑微最居人下樗櫟宜散而雨露偏霑瓦礫當棄而糠粃反取自顧慙恧人謂斯何此又臣之所恐懼也然而凡此數節猶屬例讓臣又有所大恐懼者存焉臺閣之職其官雖卑其責甚重君德有闕遺則可言也朝像有得失則可言也生民有利病則可言也自非言議四字缺素著者莫宜居之以臣殘劣濫廁其間則是何異於使躄二字缺走責瞽者以丹靑乎微臣顚沛已無可言而貽羞淸朝誠非細故伏願聖明念臣非分察臣不稱亟許二字缺以安私分仍治臣罪以肅朝綱焉臣於乞免之章不宜贅及他說而四字缺天性人人所同得亂臣賊子人人所得誅臣雖在草野之時每聞六字缺出則不勝手勦口臠之志又聞聖上寬於治逆朝廷緩於四字缺有碎首沬血之意今當可言之會明目張膽惟力是視者尤不容但已者也國家不幸凶逆接迹一賊旣誅一賊又生前逆未了後逆又發窩窟有未破者枝屬有遺漏者凡係未了之案列於謄傳之紙者何莫非王章之所不得不加天討之所不得不施而至若鄭妻之元惡爲麟謙根柢而偃息畿郊能賊之巨慝爲範言窩窟而未施收孥潛圖國脈者國榮而臥斃牖下王法未擧沮遏大計者德相而徑死獄中當律未施國家之刑章失矣輿情之憤菀極矣噫嘻痛矣夏賊窮凶極逆自有天地以來所未聞所未有者剮之磔之未足以泄其憤也孥之籍之不足以盡其凶也追思而氣先塞欲言而膽先掉固是千凶雲萬賊鏡而醜種尙在待年之例逆屬尙逭當施之律古今天下寧有是耶用刑之寬宜莫如三代而孥戮之典劓殄之刑猶施於浮言之類不用命之輩則矧玆千萬古所無之窮凶極逆而國家用刑若是其太寬何哉鯨鯢之戮不及於榮德而福榮出矣适雲之誅未盡於夏賊而斗恭闔門攢亂賊將靡所底止而國家將靡所底安噫嘻痛矣丙午驚惶感激言哉顧今殿下之臣衣殿下之衣食殿下之食立殿下之庭而貳君之讎尙未得報一天之恥尙未得雪上無以慰三殿之痛下無以泄萬姓之冤者首尾四年于玆矣如是而殿下其可曰有臣群臣其敢自以爲有臣分乎此固群下之罪也噫乳道之停誰所指敎熱劑之投渠非獨辦當問而不問當究而不究旋遭九月之禍變因有逆湛之自斃則八域之憤菀如火益熾而慈旨誕降辭嚴義正一國含生之倫且感且泣呼號闕庭庶見國賊之斯獲君讎之快復而鞫獄徑撤窩窟似得而不得妖婢徑斃端緖似露而不露而國法蔑矣獄體疏矣然而復謙之所綢繆者喆宇也喆宇之所擬帥者時偉也脈絡相貫腸肚相連此非窩窟之已得端緖之已露者乎噫彼宇鎭之父子鴟張益肆跳踉爲十一字刀割爲市恩之謀則潛圖時偉之戎權及其鞫庭平問之招而兇情遲晩則喆宇之於復謙一而二二而一也而畢境酌處止於島棘則其可曰國有法乎至若時偉之兄弟盤據包藏禍心八域歡欣而獨有不悅之色百僚忭賀而倡爲太早之言至於宇鎭擬帥之謀而逆腸綻露則偉賊之於喆宇亦所謂一而二二而一也而末後處分不過島置亦可曰邦有刑乎夫徑斷乳道妄投熱劑者醫媼也不滿邦慶肆發凶言者逆偉也八字刀割者逆宇也四字刀割之心卽不滿邦慶之心也不滿邦慶之心卽讎我東宮之心也惟此三逆者其所以讎視我元良則一也其爲君讎則一也其爲國賊則一也其所以相沕於復謙諸賊則一也向來事件始露之時八域同情萬姓同憤臺閣之以疏以啓聲討非不嚴截而殿下一向靳允三逆之頭貸已久矣到今時日稍久人心恬憘無一人碎首闕庭感回天聽故紙謄傳不過循例君讎無可雪之日國賊無可誅之期臣恐若此不已天經滅矣人彝斁矣將至於國不得爲國人不得爲人可不懼哉可不痛哉伏願殿下廓揮乾斷亟以醫媼宇偉之徒付之王府嚴鞫得情以正典刑以洩神人之憤前後諸賊一依臺啓以破窩窟以絶根柢焉臣竊惟臺閣者公論之所在也我朝之設置臺閣事體自別越自列聖朝以來一以臺閣爲重凡係獄情雖已成命之二字缺而臺啓方張則例不得擧行噫以人君之尊亦何憚於臺五字缺如此者誠以臺閣不重則朝廷不重朝廷不重則國家不重六字缺卽祚以來未嘗罪一言者殿下之待臺閣非不重矣而夫何三字缺之酌處也特敎押付而臺閣不能知龜柱之物故也罪名爻周而臺閣不能爭春初數啓之特停已咈公共之議近來末端之無批亦欠重臺之道以殿下之聖明何爲此過中之擧也臺閣之專事媕婀不聞蹇諤是固臺閣之罪而聖明待臺閣恐不當如是也是以殿下有虛受之量而無一人以直言進於吾君之前莫重聲討之啓臺臣不過循例而傳殿下不過循例而批實非所望於聖明之世不能無憾於天地之大也伏願殿下深留聖意一以臺閣爲重焉臣方聲討之不暇何暇拖及瑣說而竊嘗聞人臣事君莫如盡言臣雖無似願效一言而旣無學術則格致誠正臣不得以言也不閑世務則政化得失臣不得以言也不得不以最關於當今之弊者爲殿下陳之而當今之弊科擧爲甚夫科擧者士夫拔身之初頭也國家取人之關捩也聖朝設科法意嚴重列朝名碩多是科目上人而近來士習不古科弊轉滋難以毛擧而若論其槪則士子之不讀書一也試官之取二字缺二也場屋之雜難三也有勢者之借述四也蓋程式之文雖與二字缺有異必源之以六經達之以諸家積力旣久發爲文章此古昔所以不取則已取之則必實才也不試則已試之則必賢士也今之爲士者不務讀書而專尙綴文不過摸襲於東人涉獵於類聚文體之荒拙莫今時若比之於數十年前亦不啻落下幾層此非不讀書之故耶人之才品有鈍有敏鈍者尙多於實工而常少於藻華敏者常多於藻華而常少於實工敏者未必勝於鈍而取士之道固當先實工而後藻華也故昔之爲試官者不取藻華而專取實工雖在亂軸晩呈之中苟其實才則取之而無失今則試官之鑑識不明專取早呈雖使韓馬之才生於當時苟非早呈則不可得科故爲士者不揆才分忙遽構呈必爭懸題之下必取神速之筆或一文而二人作之或一紙而二人書之甚至有預書之套以速爲主有若疾走者之爭其先後躁竸之風實原於此日後策名立朝之日亦嘗如是而已此非取早呈之故耶蓋聞昔之試場非能文者不赴故雖大科之場呈券滿千則猶以爲蔚興而今則無論有文無文一竝勇赴雖鄕試收券不下四五千張此豈人才之勝於古而然哉無文之類謄人已搆之草作爲能事甚至於大科則一人作之而數十人用之有勢家子弟一人觀之而稱以隨從寫手者無慮數十人此豈非雜亂之致耶科弊之中小科爲甚小科之中鄕試尤甚蓋近來試官之所目寓手探者不越乎試紙之厚薄筆法之精麤則貧士過半試紙焉得以厚也兼才絶罕筆法焉得以精也於是乎老師宿儒常患沈屈而工於外具者白地生意厚紙精筆以悅有司之眼而無文赴試少不知愧寫手巨擘顯有定價當初設科之意豈容如是此其借述之弊也四弊有一則科場無整齊之望況兼此四弊而實才寧有可得之路乎昔我先大王洞察其科弊之至此也故大科則講一經小科則講小學又有面試之規防奸之道此法甚美于斯時也士風丕變眞可謂人人小學家家一經以臣庸鈍適忝鄕解能講小學旋以擧子之講多不通試多曳白輟而不行伊時先大王下敎可感豚魚而士習猶復若前向來一二臺臣之言可見所見之略同矣古人有自課百日以一經應試者而做人樣子專在小學一部苟能誦一經與小學則庶幾無愧大小科三字缺知面試與考講之不可應拙則初試之際必無冒入妄赴之弊矣二字缺別般嚴飭而科場整齊入門無蹂躪之患矣考試無混淆之憂矣實才可進不實者可退窮鄕寒士待一科而瞑目者皆可以于于而彈冠掦掦而得意矣然玆法之行悅之者少行之之道可徐而不可亟也先期知委預爲誦習則一部小學自可綽綽而成誦矣少知爲士者必有一經中恒習之書先期定式限以今年則三經中一經自可優優而有餘矣至若過四十老儒隨得隨忘終不可以背講者則宜有闊狹限以年紀不必背誦專用文義得其討論精微者則何渠不若句讀之誦也哉此法一定則士必着意誦讀而膏梁家子弟閭巷間俊秀擧將絃誦洋洋鳶天魚淵涵泳乎作人之聖化則豈不休哉至於面試則尤所不難旣能於會試則何難於面試乎夫如是則小科之學禮講雖不行可也大科之殿試雖不設行可也當此愈久愈弊之時烏可以不爲矯弊之道乎誠能行此則成效立至夫加髢小費也而殿下因一鴻臚之陳疏綸音一下上行下從如風偃草則矧玆科場之弊所關何如而矯之之道不過節目間事耳漢儒董仲舒之言曰敎化之不行甚者必變而之我東儒賢之言亦曰大變則大益小變則小益似爲此等弊準一字缺之論而易所謂窮變變通者正指此也臣竊以爲立考講法以勸其讀書設二字缺規以禁其借述定呈券時以防其早呈著爲令式續之通編永久遵行牢不可破則何憂乎科場之雜亂實才之不得乎臣始從科臼新入臺地愚衷所激僭妄及此臣尤死罪伏願聖明勿以人廢其言臣無任屛營祈懇之至省疏具悉首陳不須云云附陳科弊爾言切實而至於講與面試或慮行而復撤尙此持難早呈之禁爾言尤是竝令廟堂看詳登對時敷奏爾其勿辭察職